\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_

\_\_\_\_\_\_\_\_\_\_\_

E:

Številka: 090-83/2024-3

Datum: 19. 6. 2024

**Zadeva: Izvajanje Zakona o dostopu do informacij javnega značaja – mnenje ministrstva**

Zveza: vaš dopis z dne 13. 6. 2024

Spoštovani,

prejeli smo vaš dopis v zvezi z izvajanjem Zakona o dostopu do informacij javnega značaja (ZDIJZ)[[1]](#footnote-1), kjer ste navedli, da ste na Ministrstvu za digitalno preobrazbo izvedli javni razpis na podlagi 14. in 15. člena Zakona o spodbujanju digitalne vključenosti (ZSDV)[[2]](#footnote-2) in na podlagi Zakona o javnih financah (ZJF)[[3]](#footnote-3). Rezultati javnega razpisa so bili objavljeni dne 7. 6. 2024. Prijaviteljem so bili **izdani** sklepi/obvestila o izboru/neizboru.

Eden od prijavitelj v postopku javnega razpisa je dne 10. 6. 2024, pred pravnomočnostjo sklepa o izboru upravičencev do sredstev iz javnega razpisa, podal zahtevo za vpogled v dokumentacijo javnega razpisa, in sicer: vpogled v vloge drugih prijaviteljev in v vse ocenjevalne liste. Kot pravno podlago je navedel 82. člen Zakona o splošnem upravnem postopku (ZUP)[[4]](#footnote-4) in ZDIJZ. Drugi od prijaviteljev v postopku javnega razpisa je v dopisu z dne 12. 6. 2024 podal zahtevo za posredovanje ocenjevalnega lista njihove vloge brez navajanje pravne podlage.

Zanima vas, ali se lahko za javne razpise analogno uporabi pojasnilo, ki velja za javna naročila (MJU št. 090-41/2021/2 z dne 2. 4. 2021), da se do pravnomočnosti sklepov prijavitelju na javni razpis lahko dovoli vpogled v razpisno dokumentacijo, ki je oddal veljavno vlogo, a ni bil izbran. Nadalje vas zanima v kolikšni meri lahko prosilec po ZDIJZ vpogleda v zadevo (vloge, ocenjevalni listi..), saj posebni zakon/predpis ne določa neomejenega vpogleda v dokumentacijo.

Glede 10. člena Uredbe o posredovanju in ponovni uporabi informacij javnega značaja (Uredba)[[5]](#footnote-5) imate naslednja vprašanja:

* ali je nujno potrebno objaviti podatke o članih komisij za izvedbo postopkov javnih razpisov (2. točka prvega odstavka) ? Iz vidika članov komisije predlagate bolj zadržano držo pri javnem objavljanju katerihkoli informacij na internetu.
* glede javne objave zaključnega poročila ali povzetka o poteku in rezultatih porabljenih sredstev (4. točka prvega odstavka), vas zanima, ali lahko to točko štejete za izpolnjeno, če ste objavili novico o izbranih prejemnikih sredstev?

Ministrstvo za javno upravo (ministrstvo) kot resorno pristojno ministrstvo za sistemsko urejanje področja informacij javnega značaja ni pristojno zavzemati stališč v konkretnih upravnih zadevah, saj v konkretnih upravnih zadevah interpretirajo predpise upravni organi in sodišča. Ministrstvo lahko na podlagi drugega odstavka 32. člena ZDIJZ le seznanja javnost o načinu in pogojih dostopa do informacij javnega značaja oziroma posreduje neobvezno in nezavezujoče pravno mnenje, v katerem je smiselno/splošno zajet odgovor na vaše vprašanje, ki omogoča subsumpcijo vam znanih dejstev pod ustrezno pravno normo. V konkretnih upravnih zadevah interpretirajo predpise upravni organi in sodišča.

Ministrstvo poudarja, da odločanje o dodeljevanju sredstev na podlagi javnega razpisa pomeni upravno stvar, ker to zaradi varstva javnega interesa izhaja iz narave stvari. Velja splošno načelo enakosti pred zakonom, ki pa se lahko učinkovito uresničuje z uporabo pravil, ki veljajo po ZUP. Vsi prosilci (izbrani/neizbrani) se lahko zoper odločitev organa pritožijo v predpisanem roku, zato ravno tu prihaja do izraza njihov pravni interes za vpogled v dokumentacijo javnega razpisa (prijave, ocenjevanje, odločanje..). Le na tak način se namreč lahko seznanijo s podatki, ki jih potrebujejo za sestavo morebitne pritožbe zoper odločitev organa, če menijo, da so bile pri ocenjevanju in odločanju kršene njihove pravice oziroma storjene takšne nepravilnosti, ki bi lahko vplivale na končni izbor. Pri tem opozarjamo, da četrti odstavek 82. člena ZUP ne predstavlja pravne podlage za podajo vloge za dostop do informacije javnega značaja temveč njegova določba zgolj napoti na uporabo ZDIJZ.

ZSDV v 15. členu določa, da se subvencije podelijo **v skladu s predpisi o javnih financah.** Javni razpisi in pogodbe o dodelitvi sredstev morajo poleg sestavin, predpisanih s predpisi o javnih financah, vsebovati tudi pogoje oziroma določila, na podlagi katerih je mogoče spremljati učinkovitost podeljenih subvencij. **Podrobnejši pogoji in merila za dodelitev subvencij se določijo v javnem razpisu.** Tako javna naročila kot javni razpisi pomenijo iz vidika organa (ministrstva) porabo javnih sredstev. Javna naročila se izvajajo z namenom nabave blaga, storitev ali gradnje, javni razpisi pa za podelitev finančnih sredstev za financiranje raznovrstnih investicij in projektov. Uporaba zakonske analogije s predpisi s področja javnega naročanja glede uporabe ZDIJZ bi bila dovoljena v kolikor bi nastala pravna praznina, sicer taka uporaba ni dopustna. Po našem mnenju pravna praznina ni nastala, saj je mogoče na podlagi ZDIJZ in Uredbe ugotoviti, da se dostop do **informacij javnega značaja** lahko omogoči **po izdaji odločbe/sklepa o izboru/neizboru.**

Po ZDIJZ ni pomemben namen, zaradi katerega prosilec želi informacijo javnega značaja, saj ta zakon ureja postopek, ki vsakomur omogoča prost dostop do informacij javnega značaja (prvi odstavek 1. člena ZDIJZ). Če gre za informacijo javnega značaja, za razkritje katere ni podana nobena izmed zakonsko določenih izjem, je ta prosto dostopna vsem pravnim in fizičnim osebam (prvi odstavek 5. člena ZDIJZ). Če pa obstajajo izjeme, se dostop do podatka kot informacije javnega značaja po določbah ZDIJZ zavrne ne glede na to, ali prosilec tak podatek potrebuje za varstvo svojih pravic in pravnih koristi ali zaradi nameravane seznanitve javnosti s kršitvami izbirnega postopka. To namreč pomeni le, da ne gre za informacijo javnega značaja.

Izjemo v zvezi z upravnim postopkom določa ZDIJZ v 7. točki prvega odstavka 6. člena, ki se glasi: **podatek, ki je bil pridobljen ali sestavljen zaradi upravnega postopka in bi njegovo razkritje škodovalo njegovi izvedbi**. Za uporabo te izjeme morata biti izpolnjena dva pogoja: postopek mora biti še v teku, razkritje podatkov pa bi povzročilo škodo nadaljnjemu poteku postopka. Če je upravni postopek še v teku, se lahko dokumenti (**iz tega postopka**) posredujejo prosilcu le v primeru, da takšno posredovanje ne bi negativno vplivalo na nadaljnjo izvedbo upravnega postopka v smislu škode, ki bi lahko nastala izvedbi postopka. Organ dostopa do dokumentov »a priori« ne sme zavrniti, saj mora v vsakem posamičnem primeru pretehtati možnost odobritve dostopa in morebitne škodljive posledice za postopek, ki bi nastale z razkritjem dokumenta. Da bi organ zadostil drugemu pogoju za obravnavo obravnavane izjeme, mora torej izvesti tako imenovani »škodni test«. **Škoda za nadaljnjo izvedbo upravnega postopka je izkazana predvsem tedaj, ko dejansko stanje še ni dokončno ugotovljeno ter sta pridobivanje dokazov in ugotavljanje dejanskega stanja še v teku.** Zavezanci ali druge osebe, ki bi v teh postopkih lahko nudile koristne informacije, bi lahko prikrile ali uničile določene dokumente, pomembne za odločanje v postopkih, oziroma bi to vplivalo na njihove izpovedbe oziroma način njihovega sodelovanja v postopku, s čimer bi bila lahko ogrožena izvedba posameznih procesnih dejanj. To bi vplivalo na ugotovitev dejanskega stanja ter na zakonitost in pravilnost upravne odločbe, ki **(še) ni bila izdana.** Takšna škoda, storjena izvedbi postopka, pa bi bila večja od pravice javnosti, da se seznani z zahtevanimi informacijami.

Iz razlogov oziroma potrebe po zagotavljanju javnosti in odprtosti delovanja organov ter omogočanju uresničevanja pravice fizičnih in pravnih oseb, da pridobijo informacije javnega značaja izhaja tudi določba 10. člena ZDIJZ, ki določa, da je vsak organ **dolžan posredovati v svetovni splet** tudi dokumentacijo na področju javnih naročil ter javnih razpisov za dodelitev sredstev, subvencij, posojil in drugih oblik sofinanciranj iz državnega ali občinskih proračunov. Vsebino dokumentacije natančneje določa 10. členu Uredbe, kjer je navedeno da **mora** organ v svetovni splet posredovati dokumentacijo o najmanj naslednjih javno dostopnih informacijah javnega značaja v zvezi s postopki javnih razpisov, ki jih vodi:

1.      javni razpis in razpisno dokumentacijo;

2.      člane komisij za izvedbo postopkov javnih razpisov;

3.      prejemnike in višino prejetih sredstev;

4.      zaključno poročilo ali povzetek o poteku in rezultatih porabljenih sredstev.

Objava dokumentov iz 1. točke prejšnjega odstavka se zagotovi z dnem objave javnega razpisa, **objava dokumentov iz 2. in 3. točke prejšnjega odstavka se zagotovi najpozneje v sedmih dneh po izdaji sklepov o izbiri prejemnikov sredstev**, objava dokumentacije iz 4. točke prejšnjega odstavka pa najpozneje v 14 dneh **od potrditve oziroma sprejetja poročila**. Torej trenutek dostopnosti navedenih dokumentov v svetovnem spletu (**ali neposredno**) natančno določa Uredba. Prosilec pa lahko **po izdaji sklepov/obvestil o izbiri/neizbiri** od organa neposredno zahteve tudi vse druge informacije javnega značaja, ki so nastale v zvezi z javnim razpisom, saj se prejšnji odstavek nanaša zgolj na obveznost organa po objavi informacij javnega značaja na svetovnem spletu. Do katerih dokumentov/informacij lahko prosilec dostopa odloči organ v upravnem postopku po ZDIJZ in subsidiarno po ZUP.

Glede vprašanja ali objava novice o izbranih prejemnikih sredstev zadosti določbam 4. točke prvega odstavka 10. člena Uredbe (javne objave zaključnega poročila ali povzetka o poteku in rezultatih porabljenih sredstev) menimo, da objava podatkov o izbranih prejemnikih sredstev predstavlja le del zaključnega poročila ali povzetka o poteku in rezultatih porabljenih sredstev.

Več o obveznostih zavezancev po ZDIJZ si lahko preberete na spletni strani Sektorja za transparentnost, integriteto in politični sistem, kjer so objavljena mnenja, pojasnila in odgovori na vprašanja posameznih zavezancev.[[6]](#footnote-6)

Lep pozdrav,

Pripravil: mag. Mateja Prešern

Ciril Repnik v. d. generalne direktorice

sekretar

Poslati po E-pošti:

- naslovnik

1. Uradni list RS, št. [51/06](http://www.uradni-list.si/1/objava.jsp?sop=2006-01-2180) – uradno prečiščeno besedilo, [117/06](http://www.uradni-list.si/1/objava.jsp?sop=2006-01-5018) – ZDavP-2, [23/14](http://www.uradni-list.si/1/objava.jsp?sop=2014-01-0876), [50/14](http://www.uradni-list.si/1/objava.jsp?sop=2014-01-2077), [19/15](http://www.uradni-list.si/1/objava.jsp?sop=2015-01-0728) – odl. US, [102/15](http://www.uradni-list.si/1/objava.jsp?sop=2015-01-4086), [7/18](http://www.uradni-list.si/1/objava.jsp?sop=2018-01-0275)

   in [141/22](http://www.uradni-list.si/1/objava.jsp?sop=2022-01-3466). [↑](#footnote-ref-1)
2. Uradni list RS, št. [35/22](https://www.uradni-list.si/glasilo-uradni-list-rs/vsebina/2022-01-0653), [40/23](https://www.uradni-list.si/glasilo-uradni-list-rs/vsebina/2023-01-1128) in [30/24](https://www.uradni-list.si/glasilo-uradni-list-rs/vsebina/2024-01-0827). [↑](#footnote-ref-2)
3. Uradni list RS, št. [11/11](https://www.uradni-list.si/glasilo-uradni-list-rs/vsebina/2011-01-0449) – uradno prečiščeno besedilo, [14/13](https://www.uradni-list.si/glasilo-uradni-list-rs/vsebina/2013-21-0433) – popr., [101/13](https://www.uradni-list.si/glasilo-uradni-list-rs/vsebina/2013-01-3677), [55/15](https://www.uradni-list.si/glasilo-uradni-list-rs/vsebina/2015-01-2277) – ZFisP, [96/15](https://www.uradni-list.si/glasilo-uradni-list-rs/vsebina/2015-01-3772) –

   ZIPRS1617, [13/18](https://www.uradni-list.si/glasilo-uradni-list-rs/vsebina/2018-01-0544), [195/20](https://www.uradni-list.si/glasilo-uradni-list-rs/vsebina/2020-01-3501) – odl. US, [18/23](https://www.uradni-list.si/glasilo-uradni-list-rs/vsebina/2023-01-0348) – ZDU-1O in [76/23](https://www.uradni-list.si/glasilo-uradni-list-rs/vsebina/2023-01-2386). [↑](#footnote-ref-3)
4. Uradni list RS, št. [24/06](https://www.uradni-list.si/glasilo-uradni-list-rs/vsebina/2006-01-0970) – uradno prečiščeno besedilo, [105/06](https://www.uradni-list.si/glasilo-uradni-list-rs/vsebina/2006-01-4487) – ZUS-1, [126/07](https://www.uradni-list.si/glasilo-uradni-list-rs/vsebina/2007-01-6415), [65/08](https://www.uradni-list.si/glasilo-uradni-list-rs/vsebina/2008-01-2816), [8/10](https://www.uradni-list.si/glasilo-uradni-list-rs/vsebina/2010-01-0251), [82/13](https://www.uradni-list.si/glasilo-uradni-list-rs/vsebina/2013-01-3034), [175/20](https://www.uradni-list.si/glasilo-uradni-list-rs/vsebina/2020-01-3096) –

   ZIUOPDVE in [3/22](https://www.uradni-list.si/glasilo-uradni-list-rs/vsebina/2022-01-0014) – ZDeb. [↑](#footnote-ref-4)
5. Uradni list RS, št. [24/16](https://www.uradni-list.si/glasilo-uradni-list-rs/vsebina/2016-01-0994) in [146/22](https://www.uradni-list.si/glasilo-uradni-list-rs/vsebina/2022-01-3683). [↑](#footnote-ref-5)
6. <https://www.gov.si/teme/informacije-javnega-znacaja/>. [↑](#footnote-ref-6)